62023CJ0633_RES
Vec C‑633/23
Electrabel SA a i.
proti
Commission de Régulation de l’Electricité et du Gaz (CREG)
(návrh na začatie prejudiciálneho konania, ktorý podal Cour d’appel de Bruxelles)
Rozsudok Súdneho dvora (štvrtá komora) z 18. decembra 2025
„Návrh na začatie prejudiciálneho konania – Vnútorný trh s elektrinou – Nariadenie (EÚ) 2022/1854 – Núdzový zásah s cieľom riešiť vysoké ceny energie – Článok 2 body 5 a 9 – Články 6 až 8 – Strop trhových príjmov získaných výrobcami elektriny využívajúcimi určité zdroje energie – Určenie ‚trhových príjmov‘ – Vnútroštátna právna úprava stanovujúca použitie buď nevyvrátiteľných domnienok, alebo domnienok vyvrátiteľných prostredníctvom ďalších domnienok – Zásada proporcionality – Článok 22 ods. 2 písm. c) – Obdobie uplatňovania článkov 6 až 8 tohto nariadenia – Uplatňovanie opatrenia príjmového stropu na skoršie obdobie, ako je obdobie stanovené v uvedenom nariadení, podľa vnútroštátnej právnej úpravy prijatej po nadobudnutí účinnosti tohto nariadenia – Zásada prednosti a účinnosti práva Únie – Zásada lojálnej spolupráce“
Energetika – Vnútorný trh s elektrinou – Nariadenie 2022/1854 – Núdzový zásah s cieľom riešiť vysoké ceny energie – Strop trhových príjmov získaných výrobcami elektriny využívajúcimi určité zdroje energie – Vnútroštátna právna úprava stanovujúca použitie buď nevyvrátiteľných domnienok, alebo domnienok vyvrátiteľných prostredníctvom ďalších podmienok – Zásada proporcionality – Prípustnosť – Podmienka
(Nariadenie Rady 2022/1854, odôvodnenie 37 a článok 1, článok 2 body 5 a 9 a články 6 až 8)
(pozri body 38 – 53, 55, bod 1 výroku)
Energetika – Vnútorný trh s elektrinou – Nariadenie 2022/1854 – Núdzový zásah s cieľom riešiť vysoké ceny energie – Strop trhových príjmov získaných výrobcami elektriny využívajúcimi určité zdroje energie – Vnútroštátna právna úprava prijatá po nadobudnutí účinnosti nariadenia 2022/1854 – Právna úprava upravujúca uplatňovanie opatrenia na obmedzenie trhových príjmov na skoršie obdobie, ako je obdobie stanovené v uvedenom nariadení – Zásada prednosti a účinnosti práva Únie a lojálnej spolupráce – Prípustnosť
[Článok 4 ods.3 ZFEÚ; článok 288 ZFEÚ; nariadenie Rady 2022/1854, články 6 až 8 a článok 22 ods. 2 písm. c)]
(pozri body 57 – 65, bod 2 výroku)
Zhrnutie
Na základe návrhu na začatie prejudiciálneho konania, ktorý podal Cour d’appel de Bruxelles (Odvolací súd Brusel, Belgicko), sa Súdny dvor vyjadril k výkladu nariadenia 2022/1854, ktorým sa zaviedol núdzový zásah na zmiernenie účinkov vysokých cien energie, najmä prostredníctvom povinného stropu trhových príjmov získaných výrobcami elektriny z určitých zdrojov. (
1
) V tomto kontexte skúma spôsoby určenia trhových príjmov z elektriny, na ktoré sa tento strop vzťahuje, a spresňuje časovú pôsobnosť tohto nariadenia so zreteľom na vnútroštátnu právnu úpravu prijatú v čase, keď bolo uvedené nariadenie v platnosti a ktorá takisto stanovovala uplatňovanie opatrenia na obmedzenie trhových príjmov.
Na základe nariadenia 2022/1854 belgický zákon o elektrine zaviedol strop trhových príjmov určitých výrobcov elektriny prostredníctvom odvodu v prospech štátu z nadmerných príjmov dosiahnutých počas vymedzeného obdobia (
2
).
Dňa 28. februára 2023 prijala Commission de régulation de l’électricité et du gaz (Komisia pre reguláciu elektriny a plynu) (CREG) v súlade s ustanovením zákona o elektrine (
3
) rozhodnutie, ktorým určila vzor priznania a formát dokumentov, ktoré majú predložiť poplatníci odvodu zavedeného týmto zákonom.
V dňoch 29. a 30. marca 2023 podali žalobcovia vo veci samej, ktorí sú buď právnickými osobami podľa súkromného práva podliehajúcimi tomuto odvodu, najmä výrobcami a/alebo dodávateľmi elektriny, alebo federáciami podnikov z odvetvia energetiky, ktoré konajú v prospech svojich členov, na vnútroštátny súd tri žaloby o zrušenie tohto rozhodnutia. Na podporu týchto žalôb žalobcovia tvrdili, že rozhodnutie CREG z 28. februára 2023 bolo prijaté v rozpore s nariadením 2022/1854, článkom 288 ZFEÚ, ako aj so zásadami prednosti a účinnosti práva Únie.
Vnútroštátny súd konštatoval, že vzor priznania stanovený v rozhodnutí CREG z 28. februára 2023 je založený na súbore alebo postupnosti domnienok, z ktorých sa poplatník nikdy nemôže úplne vymaniť, v dôsledku čoho nemôže priznať svoje skutočne dosiahnuté príjmy. V tejto súvislosti pochyboval o tom, či možnosť členských štátov používať odhady na výpočet stropu trhových príjmov (
4
) ich oprávňuje zaviesť systém založený výlučne na nevyvrátiteľných alebo čiastočne vyvrátiteľných domnienkach, avšak spôsobom, ktorý ponecháva prvky teoreticky vopred určené členským štátom bez zohľadnenia skutočne dosiahnutých príjmov. Okrem toho sa vnútroštátny súd v súvislosti s obdobím, na ktoré sa vzťahuje rozhodnutie CREG z 28. februára 2023, pýta, či oprávnenie členských štátov zachovať alebo zaviesť opatrenia, ktorými sa trhové príjmy (
5
) ďalej obmedzujú, zahŕňa aj možnosť zaviesť pravidlá príjmového stropu pred dátumom nadobudnutia účinnosti tohto nariadenia.
Posúdenie Súdnym dvorom
V prvom rade, pokiaľ ide o určenie výšky trhových príjmov, na ktoré sa má uplatniť opatrenie príjmového stropu, ku ktorého zavedeniu zaväzuje nariadenie 2022/1854, Súdny dvor konštatoval, že zo znenia jeho ustanovení vyplýva, že toto opatrenie príjmového stropu sa nemôže uplatňovať na teoretické príjmy, ktoré nezodpovedajú realite trhu, ale sa musí uplatniť na sumy, ktoré odzrkadľujú skutočné príjmy dosiahnuté dotknutými subjektmi. Žiadne z relevantných ustanovení tohto nariadenia však nešpecifikuje metodiku, podľa ktorej sa majú tieto príjmy určiť.
Súdny dvor teda zdôraznil, že prináleží členským štátom určiť, akým spôsobom sa určujú trhové príjmy, na ktoré sa má uplatniť opatrenie na obmedzenie príjmov. Keďže však členské štáty v rámci tohto výkonu vykonávajú nariadenie 2022/1854, musia vykonávať svoje právomoci spôsobom, ktorý zachováva potrebný účinok ustanovení tohto nariadenia.
Pokiaľ ide o otázku, či v rámci tohto výkonu môžu členské štáty používať domnienky, Súdny dvor po prvé pripomenul, že vzhľadom na veľký počet transakcií, pri ktorých musia príslušné orgány členských štátov zabezpečiť uplatňovanie stropu trhových príjmov, by mali mať tieto orgány možnosť použiť primerané odhady na výpočet tohto stropu. Odhad je pritom vo svojej podstate približným vyjadrením danej hodnoty a nezodpovedá vždy presnej hodnote. Prípadný rozdiel medzi reálnymi príjmami a priradenými príjmami možno teda akceptovať bez toho, aby použitie domnienok bolo nevyhnutne nezlučiteľné s nariadením 2022/1854, pokiaľ tento rozdiel, či už kladný alebo záporný, zostane primeraný, teda mierny, a pokiaľ sú odhady použité podľa týchto domnienok reprezentatívne z hľadiska reality trhu v posudzovanom období.
Po druhé nariadenie 2022/1854 (
6
) má najmä stanoviť núdzový zásah, ktorým sa majú prostredníctvom výnimočných, cielených a časovo obmedzených opatrení zmierniť účinky vysokých cien energie, a cieľom týchto opatrení je najmä zaviesť strop trhových príjmov, ktoré určití výrobcovia získavajú z výroby elektriny, a cielene ich prerozdeliť koncovým odberateľom elektriny. Z tohto dôvodu môže použitie primeraných odhadov, a to aj formou domnienok, na účely rýchleho vykonávania krátkodobých opatrení vhodným, ba dokonca nevyhnutným prostriedkom na zaručenie účinnosti opatrenia príjmového stropu, ku ktorému zaväzuje nariadenie 2022/1854, a tým na dosiahnutie tohto cieľa.
Po tretie Súdny dvor poukázal na to, že podľa nariadenia 2022/1854 (
7
) sú členské štáty povinné zaviesť účinné opatrenia s cieľom zabezpečiť skutočné uplatňovanie stropu a zabrániť jeho obchádzaniu, pričom môže byť nevyhnutné zabezpečiť zber a kontrolu veľmi veľkého množstva údajov. V závislosti od špecifík príslušného vnútroštátneho trhu alebo od technických ťažkostí, ktoré môžu vzniknúť v súvislosti s možnosťou odlíšenia príjmov, na ktoré sa musí skutočne uplatniť opatrenie príjmového stropu zavedené týmto nariadením, sa môže použitie domnienok ukázať ako potrebné.
Súdny dvor z toho vyvodil, že nariadenie 2022/1854 nebráni tomu, aby členský štát použil domnienky na určenie výšky trhových príjmov, ktoré majú podliehať opatreniu príjmového stropu, ktoré vyžaduje toto nariadenie, pokiaľ tieto domnienky umožňujú získať primerané odhady uvedených príjmov, ktoré sú reprezentatívne z hľadiska reality trhu v posudzovanom období.
Vzhľadom na naliehavú potrebu zaviesť opatrenie príjmového stropu uložené nariadením 2022/1854, ako aj na výnimočnosť a časové obmedzenie tohto opatrenia, sa totiž použitie domnienok, vrátane v prípade potreby tých nevyvrátiteľných, na účely presného určenia výšky príjmov, na ktoré sa má uplatniť uvedené opatrenie, zdá byť primerané, pokiaľ tieto domnienky umožňujú získať primerané odhady uvedených príjmov, ktoré sú reprezentatívne z hľadiska reality trhu v posudzovanom období. Posúdenie otázky, či daná domnienka spĺňa túto podmienku, patrí do právomoci vnútroštátnych orgánov konajúcich pod dohľadom vnútroštátnych súdov. Na účely tohto posúdenia je potrebné zohľadniť všetky skutkové a technické okolnosti charakterizujúce nielen situáciu dotknutých hospodárskych subjektov a dotknutých zariadení, ale aj vnútroštátny trh s elektrinou.
Súdny dvor preto dospel k záveru, že nariadenie 2022/1854 (
8
) a zásada proporcionality nebránia vnútroštátnej právnej úprave, podľa ktorej sa výška príjmov, na ktoré sa uplatňuje strop trhových príjmov stanovený na základe tohto nariadenia, určuje podľa uvedených zariadení na výrobu elektriny buď na základe nevyvrátiteľných domnienok, alebo na základe vyvrátiteľných domnienok, ktoré však možno vyvrátiť len za určitých podmienok, pokiaľ tieto domnienky umožňujú získať primerané odhady uvedených príjmov, ktoré sú reprezentatívne z hľadiska reality trhu v posudzovanom období.
V druhom rade, pokiaľ ide o časovú pôsobnosť nariadenia 2022/1854, Súdny dvor konštatoval, že z nijakého ustanovenia tohto nariadenia nevyplýva, že by sa uplatňovalo na opatrenie príjmového stropu zavedené vnútroštátnou právnou úpravou na obdobie pred nadobudnutím jeho účinnosti tohto nariadenia, a už vôbec nie, že by takáto právna úprava mala spĺňať podmienky stanovené v tomto nariadení. Ak teda neexistuje právny predpis Únie v tejto oblasti, uplatniteľný ratione temporis, nemožno sa domnievať, že členské štáty sú zbavené možnosti vykonávať svoje právomoci prijatím opatrenia na obmedzenie trhových príjmov, ktoré sa podobá opatreniu, ku ktorého zavedeniu zaväzuje nariadenie 2022/1854, ale s inou časovou pôsobnosťou, ako stanovuje toto nariadenie.
Skutočnosť, že takáto vnútroštátna právna úprava bola prijatá, aj keď uvedené nariadenie 2022/1854 už bolo v platnosti, nemá v tomto ohľade vplyv, keďže v nijakom ustanovení tohto nariadenia sa neuvádza, že by mal normotvorca Únie v úmysle zbaviť členské štáty tejto právomoci alebo podmieniť jej výkon povolením Únie. Naopak, normotvorca Únie výslovne počítal s možnosťou, že členské štáty zavedú alebo zachovajú prísnejšie opatrenia (
9
) na obmedzenie trhových príjmov, ako je strop stanovený týmto nariadením. (
10
) Od septembra 2021 sú na trhoch s elektrinou veľmi vysoké ceny a útočná vojna Ruskej federácie proti Ukrajine viedla k ďalšiemu výraznému zvýšeniu cien elektriny a ich nestálosti. (
11
) Normotvorca Únie navyše poukázal (
12
) na to, že táto energetická kríza negatívne zasiahla všetky členské štáty, aj keď v rôznej miere, a že extrémny a trvalý nárast cien bol pozorovaný od februára 2022.
Okrem toho vnútroštátny súd neuviedol, že by pochyboval o zlučiteľnosti dotknutej vnútroštátnej právnej úpravy s inými ustanoveniami práva Únie, ktoré by sa mohli uplatňovať ratione temporis. Súdny dvor okrem toho zdôraznil, že ani článok 288 ZFEÚ, ani zásady prednosti a účinnosti práva Únie nemôžu zmeniť pôsobnosť nariadenia, ako o ňom rozhodol normotvorca Únie. Na druhej strane podľa zásady lojálnej spolupráce (
13
) členské štáty okrem iného neprijmú žiadne opatrenie, ktoré by mohlo ohroziť dosiahnutie cieľov Únie. S prihliadnutím najmä na skutočnosť, že zavedenie opatrenia príjmového stropu, ktoré je obdobou opatrenia stanoveného v nariadení 2022/1854, sleduje ciele zlučiteľné s cieľmi tohto nariadenia, sa však nemožno domnievať, že členský štát by porušoval túto zásadu, ak by uplatňoval takéto opatrenie na vnútroštátnej úrovni skôr, ako sa stane povinným na úrovni Únie.
Súdny dvor preto rozhodol, že nariadenie 2022/1854 (
14
) v spojení s článkom 288 ZFEÚ, ako aj so zásadami prednosti a účinnosti práva Únie a so zásadou lojálnej spolupráce nebráni vnútroštátnej právnej úprave prijatej po nadobudnutí účinnosti tohto nariadenia, ktorá upravuje uplatňovanie opatrenia na obmedzenie trhových príjmov, ktoré je obdobou opatrenia, ktorého zavedenie ukladá uvedené nariadenie, avšak na skoršie obdobie, ako je stanovené tým istým nariadením.
(
1
)	Nariadenie Rady (EÚ) 2022/1854 zo 6. októbra 2022 o núdzovom zásahu s cieľom riešiť vysoké ceny energie (Ú. v. EÚ L 261 I, 2022, s. 1), články 6 a 7.
(
2
)	Článok 22b loi relative à l’organisation du marché de l’électricité (zákon o organizácii trhu s elektrinou) z 29. apríla 1999 (Moniteur belge z 11. mája 1999, s. 16264) v znení loi modifiant la loi relative à l’organisation du marché de l’électricité et introduisant un plafond sur les recettes issues du marché des producteurs d’électricité, du 16 décembre 2022 (zákon zo 16. decembra 2022, ktorým sa mení zákon o organizácii trhu s elektrinou a zavádza sa strop trhových príjmov výrobcov elektriny) (Moniteur belge z 22. decembra 2022, s. 98819), uplatniteľný na spor vo veci samej (ďalej len „zákon o elektrine“)_.
(
3
)	Článok 22b ods. 6 štvrtý pododsek zákona o elektrine stanovuje povinnosť pre poplatníkov odvodu zavedeného týmto článkom 22b podať CREG do určitého dátumu priznanie, ako aj obsah tohto priznania.
(
4
)	Podľa odôvodnenia 37 nariadenia 2022/1854, podľa ktorého by členské štáty mali mať možnosť použiť primerané odhady na výpočet stropu trhových príjmov.
(
5
)	Stanovená v článku 8 ods. 1 písm. a) nariadenia 2022/1854.
(
6
)	Ako to vyplýva z článku 1.
(
7
)	Článok 6 ods. 3, ako aj článok 6 ods. 2 a článok 7 ods. 6.
(
8
)	Konkrétne jeho články 6 až 8 v spojení s článkom 2 bodmi 5 a 9.
(
9
)	Článok 8 ods. 1 písm. a) nariadenia 2022/1854.
(
10
)	Článok 6 ods. 1.
(
11
)	Odôvodnenie 1 nariadenia 2022/1854.
(
12
)	Odôvodnenie 5 nariadenia 2022/1854.
(
13
)	Článok 4 ods. 3 ZEÚ.
(
14
)	Konkrétnejšie články 6 až 8, ako aj článok 22 ods. 2 písm. c).